ՀՅԴ-ն, փաստորեն, 5 ամիս հեղափոխությունից անց որոշեց, որ հանդես կգա որպես ընդդիմադիր ուժ։ Թերեւս հետեւություններ արեցին Երեւանի ավագանու ընտրություններից, որտեղ ամոթալի արդյունքներ գրանցեցին, ապա զրկվեցին կառավարությունում ունեցած պորտֆելներից։ ՀՅԴ ԳՄ ներկայացուցիչ Արսեն Համբարձումյանը երեկ մեզ հայտնեց, որ նոյեմբերին պարտադիր կկայանա Ընդհանուր ժողովը, քանի որ ՀՅԴ-ում ժողովների հետ կապված հատուկ ընթացակարգեր կան, եւ իրենք չեն կարող խախտել, բայց դժվարացավ պատասխանել, թե կոնկրետ երբ կլինի։ «Ընդհանուր ժողովն անխուսափելիորեն լինելու է նոյեմբերին, հատուկ ընթացակարգերից մենք ինչպե՞ս կարող ենք հրաժարվել, բայց չեմ կարող ասել, թե երբ կլինի»,- ասաց նա։ Սակայն մեզ ասացին, որ եթե հայտարարվի ընտրությունների մեկնարկը, ապա քիչ հավանական է, որ նախընտրական փուլում Ընդհանուր ժողով հրավիրվի, որը սովորաբար մոտ մեկ շաբաթ է տեւում։ Բանն այն է, որ Բյուրոն պետք է հաստատի նաեւ ԳՄ ընդունած որոշումը։